b'\n_START_ARTICLE_\nMuurahaiskeko\n_START_PARAGRAPH_\nMuurahaiskeko on muurahaisten pes\xc3\xa4n yl\xc3\xa4puolinen keko. Keon rakennusaineina k\xc3\xa4ytet\xc3\xa4\xc3\xa4n Suomessa yleisimmin neulasia ja vanhoja lehti\xc3\xa4 sek\xc3\xa4 muuta maasta l\xc3\xb6ytyv\xc3\xa4\xc3\xa4 orgaanista ainetta._NEWLINE_Suomessa esiintyvist\xc3\xa4 muurahaisista kekoja rakentavat Formica-suvun lajit: kaikki kekomuurahaislajit, kaikki loviniskamuurahaislajit, mustap\xc3\xa4\xc3\xa4muurahainen ja verimuurahainen.  Yksi havainto on my\xc3\xb6s kiiltomuurahaisen kekopes\xc3\xa4st\xc3\xa4.\n_START_SECTION_\nPes\xc3\xa4n perustaminen\n_START_PARAGRAPH_\nKun nuori kuningatarmuurahainen on paritellut muutaman kuhnurin kanssa neitsytlennollaan, se suuntaa lentonsa kohti maata ja nykii siipens\xc3\xa4 irti. Sen j\xc3\xa4lkeen kuningatar kaivaa pes\xc3\xa4n ja munii sinne. Pian syntyv\xc3\xa4t ensimm\xc3\xa4iset ty\xc3\xb6l\xc3\xa4iset alkavat rakentaa kekoa kuningattaren kaivaman kuopan p\xc3\xa4\xc3\xa4lle. Keon kasvaminen nopeutuu uusien ty\xc3\xb6l\xc3\xa4isten syntyess\xc3\xa4 ja lopulta se saattaa olla useita metrej\xc3\xa4 korkea._NEWLINE_Tietyt muurahaislajit, esimerkiksi Euroopassa ja osissa Aasiaa tavattava verimuurahainen (Formica sanguinea), eiv\xc3\xa4t perusta lainkaan omaa pes\xc3\xa4\xc3\xa4, vaan niiden hedelm\xc3\xb6ittyneet kuningattaret tunkeutuvat jonkin pienemm\xc3\xa4n muurahaislajin pes\xc3\xa4\xc3\xa4n ja syrj\xc3\xa4ytt\xc3\xa4v\xc3\xa4t sen vanhan kuningattaren. Is\xc3\xa4nt\xc3\xa4lajin ty\xc3\xb6l\xc3\xa4iset hoitavat vieraan kuningattaren j\xc3\xa4lkel\xc3\xa4isi\xc3\xa4 kuin omiaan, ja ennen pitk\xc3\xa4\xc3\xa4 kaikki is\xc3\xa4nt\xc3\xa4lajin ty\xc3\xb6l\xc3\xa4iset ovat kadonneet ja pes\xc3\xa4 siirtynyt toisen lajin hallintaan.'